עם פרוץ מלחמת העולם הראשונה באוגוסט 1914 הייתה הדיוויזיה חלק מהקורפוס ה-11 בפיקוד אוטו פון פליסקו, אשר היה חלק מהארמייה השלישית בפיקוד מקס פון האוזן. הדיוויזיה נטלה חלק במערכה על הגבולות. לאחר מכן הועברה לחזית המזרחית, שם לחמה בקרב הראשון על האגמים המזוריים, ולאחר מכן בקרבות נוספים, ביניהם מתקפת גורליצה-טרנוב והנסיגה הגדולה. בשנת 1916 לחמה הדיוויזיה במתקפת ברוסילוב, ובשנת 1917 היא לחמה במתקפת קרנסקי. באוקטובר 1917 הועברה שוב לחזית המערבית, שם לחמה במתקפת האביב, ובכלל זה במהלך הקרב השני על הסום והקרב השני על המארן, ולאחר מכן לחמה הדיוויזיה כנגד מתקפת מאה הימים של מדינות ההסכמה. לאחר המלחמה חזרה הדיוויזיה לגרמניה, וב-20 בדצמבר 1918 פורקה הדיוויזיה.